1.

Članak 1. zamjenjuje se sljedećim: „Članak 1. 1. Nadležno tijelo za priznavanje proizvođačkih organizacija kako je predviđeno u članku 122. Uredbe Vijeća (EZ) br. 1234/2007 (4), dalje u tekstu „proizvođačka grupa” znači država članica na čijem državnom području proizvođačka grupa ima svoje registrirano sjedište. 2. Države članice priznaju proizvođačke grupe koje traže priznavanje i ispunjavaju sljedeće opće uvjete: (a) imaju pravnu osobnost ili potrebnu pravnu sposobnost u skladu s nacionalnim zakonodavstvom za preuzimanje prava i obveza; (b) primjenjuju opća pravila za proizvodnju i prvu fazu stavljanja na tržište u smislu drugog podstavka; (c) u njihovim statutima sadržana je obveza za proizvođače članove grupa koji moraju: i. poštovati opća pravila za proizvodnju i odluke o sortama za uzgoj; ii. stavljati na tržište sve svoje proizvode preko grupe; (d) pružaju dokaze o gospodarski održivim aktivnostima; (e) isključuju iz čitavog područja svojih aktivnosti bilo kakvu diskriminaciju između proizvođača Zajednice ili grupa, posebno u pogledu njihove nacionalnosti ili sjedišta; (f) jamče svim proizvođačima koji se obvežu da će poštovati statute pravo učlanjenja u grupu; (g) u njihovim statutima sadržana je odredba čiji je cilj osigurati da članovi koji žele napustiti članstvo mogu to učiniti nakon što su bili članovi najmanje tri godine i pod uvjetom da obavijeste grupu o svojoj namjeri najmanje godinu dana prije odlaska, ne dovodeći pritom u pitanje nacionalne zakone ili propise koji štite, u posebnim slučajevima, grupe ili vjerovnike od financijskih posljedica koje mogu nastati prilikom odlaska člana, ili koje sprečavaju člana da ode tijekom financijske godine; (h) u njihovim statutima sadržana je obveza vođenja odvojenih knjigovodstvenih podataka za aktivnosti u pogledu kojih su priznate; (i) nemaju dominantan položaj u Zajednici. Prva faza stavljanja na tržište znači prodaja hmelja koju vrši sam proizvođač ili, u slučaju proizvođačke grupe, prodaju hmelja vrše njezini članovi na veliko ili korisničkim industrijama. 3. Obveza predviđena u stavku 2. točki (c) ne primjenjuje se na proizvode obuhvaćene prodajnim ugovorima koje su sklopili proizvođači prije učlanjenja u proizvođačku grupu, pod uvjetom da je potonja obaviještena o tome i da je odobrila takve ugovore. 4. Odstupajući od stavka 2. točke (c) podtočke ii., ako proizvođačka grupa tako odobri i u skladu s uvjetima koje propisuje, članovi proizvođačke grupe mogu: (a) zamijeniti obvezu da svu svoju proizvodnju stavljaju na tržište preko proizvođačkih grupa iz stavka 2. točke (c) podtočke ii., s obvezom da je stavljaju na tržište u skladu sa zajedničkim pravilima sadržanim u statutima, kako bi osigurali da proizvođačka grupa ima pravo praćenja prodajnih cijena koje mora odobriti, a ako ih ne odobri, grupa mora otkupiti dotični hmelj po višoj cijeni; (b) proizvode, koji zbog svojih osobina nisu nužno obuhvaćeni komercijalnim aktivnostima njihove grupe, stavljati na tržište preko druge grupe proizvođača koju je izabrala njihova grupa. 5. Zajednička pravila iz stavka 2., točke (b) i točke (c) podtočke i. moraju se pismeno utvrditi. Ta pravila moraju sadržavati barem: (a) u pogledu proizvodnje: i. odredbe koje se odnose na korištenje jedne ili više određenih sorata pri obnovi ili postavljanju novih nasada; ii. odredbe koje se odnose na sukladnost s nekim metodama uzgoja i zaštite bilja; iii. odredbe koje se odnose na žetvu, sušenje i, kada je to primjereno, pripreme za stavljanje na tržište; (b) u pogledu stavljanja na tržište, posebno u slučaju kada se radi o koncentraciji i uvjetima ponude: i. opće odredbe koje uređuju prodaju putem grupa; ii. odredbe koje se odnose na količine koje su proizvođači ovlašteni sami prodavati i pravila koja uređuju takvu prodaju.